Աստուած զմեզ հեռու պահէ ժխտական առումով այլակերպուելու փորձանքներէն, քանի որ սատանայական այդ փորձանքները կը փորձեն խափանել Քրիստոսի Մարմնին՝ Սուրբ Եկեղեցւոյ առողջ գոյատեւման առաքելութիւնը։ Այդ փորձանքներուն ներգործութիւնը կը դիւրանայ այն ատեն, երբ մենք տարուելով մեր մարդկային տկարութենէն, կամայ եւ ակամայ կը գործակցինք անոնց, աշխարհի իշխանը կը գերադասենք Խաղաղութեան Իշխանէն։ Քրիստոսի պայծառակերպութիւնը այս առումով եւս ունի իր կարեւորութիւնը՝ յիշեցնելով, թէ ո՞վ է մեր Փրկիչը եւ մենք որո՞ւն պէտք է հաւատանք, որո՞ւն պէտք է յուսանք, զո՞վ պէտք է սիրենք մեր ամբողջ էութեամբ։ Աղօթենք առ Աստուած, որ Իր ներկայութեամբ եւ Աստուածային զօրութեամբ բոլորս պահպանէ ամենազօր Սուրջ Աջին հովանիին ներքեւ եւ մեր կեանքը պայծառացնէ դրական առումով այլակերպութեամբ։ Ամէն։